ALL เคาะราคา “ไอพีโอ” ที่ 4.90 บ./หุ้น ระดมทุน 735 ลบ. รับแผนพัฒนาโครงการใหม่เต็มสูบ
ALL เคาะราคา “ไอพีโอ” ที่ 4.90 บ./หุ้น ระดมทุน 735 ลบ. รับแผนพัฒนาโครงการใหม่เต็มสูบ
ALL เคาะราคา “IPO” 4.90 บาทต่อหุ้น พร้อมระดมทุน 735 ลบ. รับแผนพัฒนาโครงการใหม่เต็มสูบ ลุยธุรกิจคอนโดมิเนียมและทาวน์โฮม นายหน้าขายอสังหาฯตลาดต่างประเทศ
25 เม.ย. 2562

บริษัท ออลล์ อินสไปร์ ดีเวลลอปเม้นท์ จำกัด (มหาชน) หรือ ALL เปิดเผยว่า บริษัทกำหนดราคาเสนอขายหุ้นแก่ประชาชนเป็นครั้งแรก (IPO) ที่ 4.90 บาท โดยจะเสนอขายจำนวน 150 ล้านหุ้น ในวันที่ 26, 29 และ 30 เม.ย.62 คิดเป็นมูลค่าการเสนอขาย 735 ล้านบาท โดยมี บล.เอเซีย พลัส เป็นผู้จัดการการจัดจำหน่ายและรับประกันการจำหน่ายหุ้นในครั้งนี้
สำหรับราคาหุ้น ALL ที่เสนอขาย IPO คิดเป็นอัตราส่วน P/E ที่ประมาณ 8.03 เท่า โดยคำนวณกำไรสุทธิต่อหุ้นจากกำไรสุทธิตามงบการเงินปี 61 ของบริษัท ซึ่งเท่ากับ 343.41 ล้านบาท หารด้วยจำนวนหุ้นสามัญทั้งหมดของบริษัทภายหลังการเสนอขายหุ้นในครั้งนี้ (Fully diluted) เท่ากับ 560 ล้านหุ้น มูลค่าที่ตราไว้หุ้นละ 1.00 บาท จะได้กำไรสุทธิต่อหุ้น (Fully diluted EPS) เท่ากับ 0.61 บาท ขณะที่มูลค่าตามราคาบัญชี (book value) อยู่ที่ 1.38 บาท/หุ้น ณ งบการเงินประจำปีสิ้นสุดวันที่ 31 ธ.ค.61
ทั้งนี้ อัตราส่วน P/E ที่เสนอขายคิดเป็นอัตราส่วนลดประมาณ 24.96% จากอัตราส่วน P/E ของบริษัทจดทะเบียนที่มีลักษณะการประกอบธุรกิจที่คล้ายคลึงหรือใกล้เคียงกับการประกอบธุรกิจของกลุ่มบริษัท ซึ่งจดทะเบียนในตลาดหลักทรัพย์ เอ็ม เอ ไอ
อนึ่ง ALL ประกอบธุรกิจพัฒนาอสังหาริมทรัพย์เพื่อเป็นที่พักอาศัยประเภทคอนโดมิเนียมและทาวน์โฮม ให้บริการเป็นตัวแทนและนายหน้าขายอสังหาริมทรัพย์สำหรับตลาดต่างประเทศ ลงทุนและซื้อขายอสังหาริมทรัพย์ที่สร้างแล้วเสร็จจากผู้ประกอบการอสังหาริมทรัพย์รายอื่น และให้บริการบริหารนิติบุคคลอาคารชุด
สำหรับวัตถุประสงค์การระดมทุนในครั้งนี้เพื่อเป็นเงินทุนในการพัฒนาโครงการในช่วงไตรมาส 2/62-ไตรมาส 2/63 โดยปัจจุบันบริษัทมีแผนพัฒนาโครงการคอนโดมิเนียมแบบ Low Rise ภายใต้แบรนด์ The Excel ในทำเลซอยลาดพร้าว 62 จำนวนยูนิตประมาณ 420 ยูนิต มูลค่าโครงการประมาณ 900 ล้านบาท, โครงการในทำเลซอย 20 มิถุนา แยก 5 ห้วยขวาง จำนวนยูนิตประมาณ 616 ยูนิต มูลค่าโครงการ 1,300 ล้านบาท และ โครงการในทำเล ซอยลาซาล 83 บางนา จำนวนยูนิตประมาณ 1,044 ยูนิต มูลค่าโครงการ 1,950 ล้านบาท
ขณะที่โครงการคอนโดมิเนียมแบบ High Rise ได้แก่ โครงการร่วมทุนในทำเลซอยสุขุมวิท 63 ถนนเอกมัย จำนวนยูนิตประมาณ 380 ยูนิต มูลค่าโครงการ 4,800 ล้านบาท, โครงการในทำเลซอยทองหล่อ 12  จำนวนยูนิตประมาณ 198 ยูนิต มูลค่าโครงการ 4,400 ล้านบาท และโครงการร่วมทุนในทำเลซอยทองหล่อ 16 จำนวนยูนิตประมาณ 55 ยูนิต มูลค่าโครงการ 4,900 ล้านบาท
นอกจากนั้น บริษัทจะนำเงินไปชำระคืนเงินกู้ยืม 300 ล้านบาท และใช้เป็นเงินทุนหมุนเวียนจำนวน 35 ล้านบาท คาดว่าจะใช้เงินในช่วงไตรมาส 2/62-ไตรมาส 2/63